Α.Ο. Νήαρ Ηστ Καισαριανής

Ο **Αθλητικός Όμιλος Νήαρ Ηστ Μικρασιατική** είναι ελληνικό αθλητικό σωματείο το οποίο εδρεύει στην Καισαριανή. Επίσημο έτος ίδρυσής του είναι το 1927 και αγωνίζεται με χρώματα το κόκκινο και το λευκό. Διαθέτει τμήματα καλαθοσφαίρισης και πετοσφαίρισης, ενώ παλαιότερα διατηρούσε και τμήματα ποδοσφαίρου, επιτραπέζιας αντισφαίρισης και στίβου.

## Ίδρυση
To «Κοινωφελές Ίδρυμα Εγγύς Ανατολής» (Near East Foundation - NEF) ιδρύθηκε στη Νέα Υόρκη το 1915 ως «Περίθαλψη Εγγύς Ανατολής» (Near East Relief) και λειτουργεί μέχρι σήμερα. Σκοπός του αρχικά ήταν να διασώσει τα θύματα της Αρμενικής Γενοκτονίας και των εκτοπισμών του 1915. Μετά τη Μικρασιατική Καταστροφή του 1922 και την ανταλλαγή πληθυσμών της Συνθήκης της Λωζάνης, το Ίδρυμα δραστηριοποιήθηκε και στην Ελλάδα, με στόχο την παροχή κάθε είδους βοήθειας στους Μικρασιάτες πρόσφυγες.

To «Ίδρυμα Εγγύς Ανατολής» (Near East Foundation) χρηματοδότησε την κατασκευή του ομώνυμου «Δημοσίου Πρότυπου Παιδικού Γυμναστηρίου» στην Καισαριανή (γήπεδο Νήαρ Ηστ) και ίδρυσε το 1927 τον ομώνυμο αθλητικό σύλλογο.

## Τμήμα καλαθοσφαίρισης ανδρών

### Ιστορία
Η Νήαρ Ηστ ανακηρύχτηκε Πρωταθλήτρια Αθηνών το 1930, χρονιά που διοργανώθηκε και το πρώτο Πανελλήνιο Πρωτάθλημα στη Θεσσαλονίκη. Από την πλευρά του κέντρου μετείχαν η Νήαρ Ηστ και ο Πανιώνιος. Η Νήαρ Ηστ ανακηρύχτηκε Πρωταθλήτρια Αθηνών και τα δύο επόμενα χρόνια 1931 και 1932.

Το 1936 η Νήαρ Ηστ αντικατέστησε την ομάδα του Πανεπιστημίου Αθηνών (που κέρδισε το Πρωτάθλημα Αθηνών) στο πανελλήνιο πρωτάθλημα που έγινε στη Θεσσαλονίκη κατακτώντας τον τίτλο. Στην πρωταθλήτρια Ελλάδος του 1936 έπαιξαν οι: Χατζηθεοδώρου, Σαμπουτζάκης, Ανδρίτσος, Ελευθεριάδης, Σταματόπουλος, Μπέλος, Ερμείδης, Γουέρλντ, Μακρώνας και Μαυρίδης. Το 1937, το Πανεπιστήμιο πήρε τα πρωτεία κερδίζοντας στον τελικό τη Νήαρ Ηστ.

Η ομάδα της Καισαριανής είναι η πρώτη στην ιστορία του ελληνικού μπάσκετ που χρησιμοποίησε Αμερικανό παίκτη, ο οποίος ήταν ο καθηγητής Γουέρλντ, που εργαζόταν στο Κολλέγιο Αθηνών.

Τα επόμενα χρόνια και μετά την επανασύσταση των τοπικών και Πανελληνίου Πρωταθλήματος μετά το τέλος του Δεύτερου Παγκοσμίου Πολέμου, η πορεία της ομάδας ήταν φθίνουσα. Στην κορυφαία κατηγορία της ελληνικής καλαθοσφαίρισης η Νήαρ Ηστ έκανε την πρώτη της εμφάνιση το 1969 τερματίζοντας 12η με 4 νίκες και 18 ήττες με αποτέλεσμα να υποβιβαστεί. Την ίδια κατάληξη είχε και η δεύτερη συμμετοχή της την περίοδο 1985-86. Τερμάτισε 11η με 8 νίκες και 18 ήττες μεταξύ 14 ομάδων και υποβιβάστηκε λόγω της αναδιάρθρωσης των κατηγοριών που οδήγησε την αμέσως επόμενη χρονιά στην δημιουργία της Α1 Εθνικής. 

To 1987-88 η Νήαρ Ηστ αγωνίστηκε στην Α2 με προπονητή τον Παπαθανασίου και ρόστερ: Κλήμης, Σκαραφίγκας, Μαραγγέλης, Μελησσινός, Πάργας, Πανσεληνάς, Μουχτάρης, Παναγιωτάκης. Σύντομα υποβιβάστηκε στη Β' Εθνική.

Το 1992 με προπονητή τον Nίκο Τσοσκούνογλου ανήλθε στην Α2. 

#### 1997–2003
Κατά την αγωνιστική περίοδο 1997-98, ο σύλλογος της Καισαριανής αναδείχθηκε πρωταθλήτρια ομάδα της Α2 Εθνικής Κατηγορίας κερδίζοντας την άνοδο στην κορυφαία κατηγορία της ελληνικής ανδρικής καλαθοσφαίρισης.

Την επόμενη χρονιά, 1998-99 η Νήαρ Ηστ συμμετείχε στο Πρωτάθλημα της Α1 Εθνικής Κατηγορίας, τερματίζοντας στην 7η θέση της κανονικής περιόδου. Μέσω της διαδικασίας των play-off κατετάγη τελικά στην 9η θέση του τελικού βαθμολογικού πίνακα. Κατά την περίοδο 1999-00 τόσο μετά το πέρας της κανονικής περιόδου όσο και μετά τα play-off, η Νήαρ Ηστ κατετάγη 9η στην τελική βαθμολογία.

Η χρονιά 2000-01 είδε το σύλλογο να φλερτάρει με τον υποβιβασμό, ωστόσο τελικά τερμάτισε στην 11η θέση με 8 νίκες και 18 ήττες συγκομιδή. Εξίσου κακή ήταν και η περίοδος 2001-02, οπότε και η Νήαρ Ηστ τερμάτισε στη 12η θέση με 7 νίκες και 19 ήττες. Ωστόσο, ο υποβιβασμός επήλθε την επόμενη περίοδο, 2002-03, οπότε και ο σύλλογος κατετάγη προτελευταίος στον τελικό βαθμολογικό πίνακα.

Τον Ιούλιο του 2003 ο πρόεδρος συλλόγου, Aντώνης Καμπάκας βρισκόταν σε συζητήσεις με τη διοίκηση του Γ.Σ. Περιστερίου και τον Φίλιππο Κότση για συγχώνευση των δύο συλλόγων. Ο νέος σύλλογος θε είχε έδρα το κλειστό του Περιστερίου, αλλά η συγχώνευση τελικά δεν προχώρησε.

#### 2003–2008
Την περίοδο 2003-04, οπότε και ο σύλλογος εγκαινίασε μια νέα τριετία στην Α2 Εθνική Κατηγορία, ολοκλήρωσε τις αγωνιστικές του υποχρεώσεις στην 7η θέση της βαθμολογικής κατάταξης. Η επόμενη χρονιά, 2004-05 ήταν σαφώς χειρότερη, εφόσον με 12 νίκες και 14 ήττες ο σύλλογος τερμάτισε 11ος, ισοβαθμώντας με την Ξάνθη. Η περίοδος 2005-06 συνέχισε την καθοδική πορεία και έκλεισε με τον υποβιβασμό της ομάδας, που κατετάγη τελευταία.

Στα πλαίσια του Πρωταθλήματος της Β' Εθνικής Κατηγορίας, η ομάδα της Καισαριανής κατετάγη αρχικά 8η την περίοδο 2006-07. Εντούτοις, η αισιοδοξία επέστρεψε στην ομάδα το 2007-08 όταν και κατέκτησε το Πρωτάθλημα της κατηγορίας, επιστρέφοντας παράλληλα στην Α2 Εθνική.

#### 2008–2011
Η επιστροφή της Νήαρ Ηστ στην Α2 Εθνική συνοδεύτηκε από καλές επιδόσεις, κι έτσι την περίοδο 2008-09 ο σύλλογος τερμάτισε στην 5η θέση της βαθμολογίας. Στη διοργάνωση του Κυπέλλου Ελλάδος, η ομάδα ηττήθηκε με σκορ 74-58 από τον Κεραυνό Αιγίου στην 1η Αγωνιστική της Α' Φάσης, με αποτέλεσμα να αποκλειστεί.

Την περίοδο 2009-10, η ομάδα της Καισαριανής ολοκλήρωσε τις αγωνιστικές της υποχρεώσεις στην 8η θέση της βαθμολογικής κατάταξης. Στα πλαίσια του Κυπέλλου, αγωνίστηκε σε τέσσερα στο σύνολο παιχνίδια, αποτυγχάνοντας να μπει στα προημιτελικά όταν γνώρισε την ήττα από τον Ηρακλή Θεσσαλονίκης με σκορ 85-69.

Την επόμενη χρονιά, 2010-11, η ομάδα της Καισαριανής συγκέντρωσε 8 νίκες και 22 ήττες με αποτέλεσμα να υποβιβαστεί εφόσον κατέλαβε την τελευταία θέση του τελικού βαθμολογικού πίνακα. Σε ό,τι αφορά το Κύπελλο, αποκλείστηκε κατά την 1η αγωνιστική της Α' Φάσης όταν γνώρισε την ήττα από τον Πανερυθραϊκό με σκορ 69-55.

#### 2011–2013
Από την αγωνιστική περίοδο 2011-12 η Νήαρ Ηστ επέστρεψε στη Β' Εθνική, τερματίζοντας στην 9η θέση κατά την πρώτη της χρονιά εκεί. Στο Κύπελλο γνώρισε τη συντριβή κατά τη 2η Αγωνιστική της Α' Φάσης από το Ηράκλειο με σκορ 32-85 και συνεπώς αποκλείστηκε. Την επόμενη χρονιά, 2012-13, το Πρωτάθλημα της Β' Εθνικής διεξήχθη σε δύο Ομίλους, ενώ οι ομάδες της έπαψαν να συμμετάσχουν στο θεσμό του Κυπέλλου. Η Νήαρ Ηστ συνέλεξε στα πλαίσια του Ομίλου Νότου 9 νίκες και 15 ήττες, ολοκληρώνοντας τις αγωνιστικές της υποχρεώσεις για δεύτερη συνεχόμενη χρονιά στην 9η θέση της κατάταξης.

#### 2013–2014
Κατά την αγωνιστική περίοδο, 2013-14, ο Α.Ο. Νήαρ Ηστ διαγωνίστηκε στο Πρωτάθλημα της Β' Εθνικής Κατηγορίας που διοργάνωσε η Ελληνική Ομοσπονδία Καλαθοσφαίρισης και συγκεκριμένα στον Όμιλο Νότου. Έχοντας συγκεντρώσει 9 νίκες και 17 ήττες, κατέλαβε τη 12η θέση της τελικής βαθμολογίας σε σύνολο 14 ομάδων με αποτέλεσμα να υποβιβαστεί.

Καθήκοντα προπονητή διατηρεί εδώ και αρκετά χρόνια ο Τόλης Καρνέσης με συνεργάτη το Μιχάλη Καλαμαρά.

#### 2014–2015
Την περίοδο 2014 - 2015, ο Α.Ο. Νήαρ Ηστ συμμετείχε στον 1ο Όμιλο του Νότου της Γ' Εθνικής Κατηγορίας της Ελληνικής Ομοσπονδίας Καλαθοσφαίρισης. Συγκεντρώνοντας 8 νίκες και 14 ήττες τερμάτισε στη δέκατη θέση του Ομίλου και υποβιβάστηκε λόγω του συστήματος και της δομής των πρωταθλημάτων των τοπικών κατηγοριών στην Α' ΕΣΚΑ κατηγορία. Αρχικά προπονητής ήταν ο Τόλης Καρνέσης με βοηθό το Μιχάλη Καλαμαρά και από το μέσο περίπου της σεζόν, προπονητής ανέλαβε ο Παναγιώτης Χατζηελευθερίου με τον ίδιο βοηθό προπονητή, με τον Τόλη Καρνέση να αναλαμβάνει καθήκοντα Τεχνικού Διευθυντή της ομάδας.

### Διακεκριμένοι καλαθοσφαιριστές

### Διακεκριμένοι προπονητές
*  Τάκης Κορωναίος
*  Κώστας Πολίτης
*  Τόλης Καρνέσης
*  Γεώργιος Πανσεληνάς
*  Βαγγέλης Βουρτζούμης
*  Ηλίας Ζούρος
*  Νίκος Λινάρδος

### Συμμετοχές σε ευρωπαϊκά πρωταθλήματα
Ο Α.Ο. Νήαρ Ηστ μετρά δύο συμμετοχές σε διοργανώσεις της FIBA Europe. Συγκεκριμένα έλαβε μέρος στο Κύπελλο Korac κατά τα έτη 1999-00 και 2000-01.

### Παλαιότερα ρόστερ
#### Αγωνιστική Περίοδος 2015–2016
Κατά την αγωνιστική περίοδο ο Α.Ο. Νήαρ Ηστ θα αγωνιστεί στο πρωτάθλημα της Α' ΕΣΚΑ. Προπονητής παραμένει ο Παναγιώτης Χατζηελευθερίου με βοηθό το Μιχάλη Καλαμαρά. Το ρόστερ της ομάδας αποτελείται από τους παρακάτω παίκτες:

### Τίτλοι
* 1 ** [[Ελληνικό Πρωτάθλημα καλαθοσφαίρισης αντρών|Πρωταθλήματα Ελλάδος]]**:
** 1936
** Δεύτερη θέση 1937
*Κύπελλο Ελλάδας
**Προημιτελικά (3): 1984, 1986, 2000
* 4 ** [[Ένωση Σωματείων Καλαθοσφαίρισης Αττικής|Πρωταθλήματα Αθηνών]]**:
** 1929-1930, 1930-1931, 1931-1932, 1937-1938
* 4 ** [[Β΄ Εθνική καλαθοσφαίρισης ανδρών|B Εθνική]] ** : 
** 1984-1985 (Νότιος όμιλος), 1967-1968, 1994-1995, 2007-2008
* 1 ** [[Γ΄ Εθνική καλαθοσφαίρισης ανδρών|Γ Εθνική]]**:
** 2022-2023
* 3 ** [[Α2 Εθνική καλαθοσφαίρισης ανδρών|Α2 Εθνική]] ** : 
** 1997-1998
* 4 ** [[Ένωση Σωματείων Καλαθοσφαίρισης Αττικής|Πρωταθλήματα Ε.Σ.Κ.Α.]]**: 
** 1967-1968, 1979-1980, 1982-1983, 2021-2022

### Ευρωπαϊκές διακρίσεις
* Κύπελλο Κόρατς 1999–2000: Φάση των 32
* Κύπελλο Κόρατς 2000–2001: Φάση των 16

### Φιλικά τουρνουά
* **1 Τουρνουά Ηρακλείου**: 2η θέση 2001

## Τμήμα καλαθοσφαίρισης γυναικών

### Ιστορία
Η γυναικεία ομάδα του Α.Ο. Νήαρ Ηστ λαμβάνει από τη χρονιά που ιδρύθηκε μέχρι σήμερα μέρος στα Πρωταθλήματα Γυναικών που διοργανώνει η Ε.Σ.Κ. Αττικής.

Την αγωνιστική περίοδο 2008-09 διαγωνίστηκε στα πλαίσια του Πρωταθλήματος της Γ' Κατηγορίας διεκδικώντας την άνοδο απέναντι σε 14 αντιπάλους. Στην τελική βαθμολογική κατάταξη βρέθηκε στην 8η θέση, παραμένοντας το επόμενο φθινόπωρο στην ίδια κατηγορία.

Την επόμενη χρονιά, 2009-10, οι ομάδες της Γ' Κατηγορίας χωρίστηκαν σε δύο Ομίλους. Η Νήαρ Ηστ τοποθετήθηκε στο 2ο Όμιλο τον οποίο συνέθεσαν συνολικά 9 σύλλογοι. Στη διάρκεια της περιόδου η ομάδα συγκέντρωσε 10 νίκες και 6 ήττες, καταλαμβάνοντας την 4η θέση στον τελικό βαθμολογικό πίνακα. Υπό κανονικές συνθήκες η επίδοση αυτή δεν επαρκούσε για άνοδο στην αμέσως υψηλότερη κατηγορία, ωστόσο, εξωαγωνιστικοί λόγοι προκάλεσαν αλυσιδωτές ανακατατάξεις στις κατηγορίες γυναικών με αποτέλεσμα ο σύλλογος να ανέλθει στη Β' Κατηγορία, αντικαθιστώντας τη Μ.Ε.Ν. Ιλίου που δήλωσε αδυναμία συμμετοχής στα Πρωταθλήματα.

Την αγωνιστική περίοδο 2010-11 το δυναμικό της Β' Κατηγορίας Ε.Σ.Κ.Α. συνέθεσαν 12 ομάδες, ανάμεσα στις οποίες βρέθηκε και η Νήαρ Ηστ. Προπονητής του συλλόγου ήταν ο Μιχάλης Καλαμαράς. Η περίοδος ολοκληρώθηκε με απολογισμό 7 νίκες και 15 ήττες, με την ομάδα να αποφεύγει τον υποβιβασμό, έχοντας καταλάβει την 9η θέση της τελικής βαθμολογίας. Την επόμενη χρονιά, 2011-12, ακριβώς υπό τις ίδιες συνθήκες, η Νήαρ Ηστ επανέλαβε ακριβώς την ίδια επίδοση (7 νίκες, 15 ήττες, 9η θέση) εξασφαλίζοντας και πάλι την παραμονή της. Μια τρίτη συνεχόμενη επανάληψη της ίδιας συγκομιδής αποτελεσμάτων έλαβε χώρα και κατά την εξέλιξη της περιόδου 2012-13, πάντα με προπονητή τον Καλαμαρά.

Η αγωνιστική περίοδος 2013-14 σηματοδότησε μια στροφή προς το χειρότερο για τις επιδόσεις της ομάδας, η οποία τερμάτισε στη 12η και τελευταία θέση της βαθμολογίας με αποτέλεσμα να υποβιβαστεί. Την τεχνική ηγεσία του τμήματος ανέλαβε τη χρονιά αυτή ο Γιάννης Μπούρας.

### Τρέχουσα αγωνιστική περίοδος
Κατά την τρέχουσα αγωνιστική περίοδο, 2014-15, ο Α.Ο. Νήαρ Ηστ έλαβε μέρος στο Πρωτάθλημα του 2ου Ομίλου της Γ' Κατηγορίας Γυναικών που διοργανώνει η Ε.Σ.Κ. Αττικής. Αντιμετωπίζοντας έντεκα ομάδες στη διεκδίκηση της ανόδου, έκλεισε την κανονική περίοδο με απολογισμό 4 νίκες και 18 ήττες. Ως εκ τούτου κατέλαβε τη 10η θέση της τελικής κατάταξης, ανανεώνοντας την παρουσία του στην ίδια κατηγορία και για την επόμενη χρονιά.

Έδρα του συλλόγου είναι το Κλειστό Γυμναστήριο Νήαρ Ηστ στην Καισαριανή, χωρητικότητας 1.300 θέσεων. Πρόεδρος του συλλόγου είναι ο Ανδρέας Κολλάς και τεχνικός διευθυντής ο Τόλης Καρνέσης.

## Τμήμα πετοσφαίρισης ανδρών
Το ανδρικό τμήμα πετοσφαίρισης του συλλόγου έχει κατακτήσει 4 φορές το Πρωτάθλημα Αθηνών κατά την περίοδο 1935-1950.

Το 1955 με πρωτοβουλία του καθηγητή σωματικής αγωγής Γιάννη Κουβά και του ανθυπολοχαγού τότε, Τάσου Κιούπη, έγινε ανασύσταση του τμήματος, που μοιραζόταν πολλούς από τους παίκτες του με την ομάδα καλαθοσφαίρισης. Η ομάδα αυτή, «των επιστημόνων» όπως την αποκαλούσαν (γιατί όλοι σχεδόν οι παίκτες ήταν καθηγητές, αξιωματικοί, φοιτητές), ανήλθε το 1959 στην 1η Κατηγορία και πολλοί από τους παίκτες της συμμετείχαν στην Εθνική Ελλάδος.

## Τμήμα πετοσφαίρισης γυναικών
Το γυναικείο τμήμα πετοσφαίρισης του συλλόγου έχει κατακτήσει το Πρωτάθλημα Αθηνών επί σειρά ετών κατά την περίοδο 1935-1950.

### Τρέχουσα αγωνιστική περίοδος
Κατά την τρέχουσα αγωνιστική περίοδο, 2012-13, ο Α.Ο. Νήαρ Ηστ διαγωνίζεται στο Πρωτάθλημα Γυναικών της Ε.Σ.Π.Α.Α.Α..

Έδρα του συλλόγου είναι το Κλειστό Γυμναστήριο του Εθνικού Σταδίου «Γιώργος Μελησσινός» (διεθνής παίκτης του συλλόγου που σκοτώθηκε σε δυστύχημα). Καθήκοντα προπονητή διατηρεί η Ρίτα Καψού.

## Τμήμα ποδοσφαίρου ανδρών
Η Νήαρ Ηστ είχε και τμήμα ποδοσφαίρου ανδρών όταν ιδρύθηκε. Την αγωνιστική περίοδο 1939–1940 η Νήαρ Ηστ Καισαριανής (Αριθμός Μητρώου Ε.Π.Ο.: 17) απορροφήθηκε από τη Μικρασιατική Ένωση Δουργούτη (Αριθμός Μητρώου Ε.Π.Ο.: 20), η οποία μετονομάστηκε σε «**Αθλητική Ένωσις Μικρασιατική Νήαρ Ηστ Καισαριανής**».

Η συγχώνευση αυτή δεν έχει σχέση με τη δημιουργία της Α.Ε. Χαλκηδών Νήαρ Ηστ, που προήλθε από τη συνένωση του Π.Α.Ο. Χαλκηδών με τη Νήαρ Ηστ Νίκαιας το 1957.

## Παραπομπές


## Εξωτερικοί σύνδεσμοι
* Α.Ο. Νήαρ Ηστ, πρώην επίσημος ιστότοπος
* Α.Ο. Νήαρ Ηστ, πρώην επίσημος ιστότοπος του τμήματος καλαθοσφαίρισης γυναικών
* Κλειστό Νήαρ Ηστ, πληροφορίες στον ιστότοπο «stadia.gr»

Κατηγορία:Α.Ο. Νήαρ Ηστ Καισαριανής
Κατηγορία:Αθλητικοί σύλλογοι Αθήνας
Κατηγορία:Ιδρύσεις αθλητικών συλλόγων το 1927
Κατηγορία:Ανενεργές ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1927
Κατηγορία:Ελληνικοί σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης το 1927
Κατηγορία:Σωματεία Ε.Σ.Κ.Α.
Κατηγορία:Ελληνικοί σύλλογοι πετοσφαίρισης
Κατηγορία:Σωματεία Ε.Σ.Π.Α.Α.Α.
Κατηγορία:Ελληνικοί σύλλογοι στίβου
Κατηγορία:Ελληνικοί σύλλογοι επιτραπέζιας αντισφαίρισης